## Pravilnik o pravima, uvjetima i načinu ostvarivanja prava iz obveznog zdravstvenog osiguranja zaštite zdravlja na radu

### NN 125/2007 (5.12.2007.), Pravilnik o pravima, uvjetima i načinu ostvarivanja prava iz obveznog zdravstvenog osiguranja zaštite zdravlja na radu

# HRVATSKI ZAVOD ZA ZDRAVSTVENO OSIGURANJE ZAŠTITE ZDRAVLJA NA RADU

**3587**

Na osnovi članka 42. Zakona o zdravstvenom osiguranju zaštite zdravlja na radu
(»Narodne novine«, broj 85/06.) i članka 25. točke 2. Statuta Hrvatskog zavoda
za zdravstveno osiguranje zaštite zdravlja na radu (»Narodne novine«, broj 90/07
i 112/07.) Upravno vijeće Hrvatskog zavoda za zdravstveno osiguranje zaštite
zdravlja na radu na 8. sjednici održanoj 22. studenog 2007. godine, uz
suglasnost ministra nadležnog za zdravstvo, donijelo je

## PRAVILNIK

### O PRAVIMA, UVJETIMA I NAČINU OSTVARIVANJA PRAVA IZ OBVEZNOG ZDRAVSTVENOG OSIGURANJA ZAŠTITE ZDRAVLJA NA RADU

I. OPĆE ODREDBE

Članak 1.

Ovim Pravilnikom, u skladu s odredbama Zakona o zdravstvenom osiguranju zaštite
zdravlja na radu (u daljnjem tekstu: Zakon), uređuju se prava i obveze iz
obveznog zdravstvenog osiguranja zaštite zdravlja na radu osiguranih osoba iz
članka 8., 9. i 10. Zakona, te opseg, uvjeti i način njihovog ostvarivanja.

Članak 2.

Osigurane osobe iz članka 1. ovog Pravilnika prava utvrđena Zakonom i ovim
Pravilnikom ostvaruju na osnovi iskaznice zdravstveno osigurane osobe u obveznom
zdravstvenom osiguranju, odnosno ovjerene kopije prijave na obvezno zdravstveno
osiguranje u skladu sa Zakonom o obveznom zdravstvenom osiguranju te potvrde
Hrvatskog zavoda za zdravstveno osiguranje zaštite zdravlja na radu (u daljnjem
tekstu: Zavod) izdane osnovom prijave na obvezno zdravstveno osiguranje za
slučaj ozljede na radu i profesionalne bolest, odnosno osnovom rješenja ili
ovjerene prijave o priznatoj ozljedi na radu, odnosno profesionalnoj bolesti.

Članak.3.

Osiguranici iz članka 8. Zakona ostvaruju pravo na specifičnu zdravstvenu
zaštitu iz članka 5. Zakona i prava za slučaj ozljede na radu i profesionalne
bolesti iz članka 11. Zakona.
Osigurane osobe iz članka 9. i 10. Zakona ostvaruju prava za slučaj ozljede na
radu i profesionalne bolesti iz članka 11. Zakona.

Članak 4.

Osigurane osobe iz članka 8. Zakona prava iz članka 3. stavka 1. ovog Pravilnika
ostvaruju na osnovi iskaznice zdravstveno osigurane osobe u obveznom
zdravstvenom osiguranju, odnosno ovjerene kopije prijave na obvezno zdravstveno
osiguranje u skladu s Zakonom o obveznom zdravstvenom osiguranju.

Članak 5.

Osigurane osobe iz članka 9. Zakona prava iz članka 3. stavka 2. ovog Pravilnika
ostvaruju na osnovi iskaznice zdravstveno osigurane osobe u obveznom
zdravstvenom osiguranju, odnosno ovjerene kopije prijave na obvezno zdravstveno
osiguranje u skladu s Zakonom o obveznom zdravstvenom osiguranju i potvrde
Zavoda izdane osnovom prijave na obvezno zdravstveno osiguranje za slučaj
ozljede na radu i profesionalne bolest.
Oblik i sadržaj tiskanice potvrde iz stavka 1. ovog članka tiskana je uz ovaj
Pravilnik i čini njegov sastavni dio.

Članak 6.

Osigurane osobe iz članka 10. Zakona koje posjeduju rješenje ili ovjerenu
prijavu o priznatoj ozljedi na radu, odnosno profesionalnoj bolesti prava iz
članka 3. stavka 2. ovog Pravilnika ostvaruju na osnovi iskaznice zdravstveno
osigurane osobe u obveznom zdravstvenom osiguranju, odnosno ovjerene kopije
prijave na obvezno zdravstveno osiguranje u skladu s Zakonom o obveznom
zdravstvenom osiguranju i potvrde Zavoda izdane osnovom rješenja ili ovjerene
prijave o priznatoj ozljedi na radu, odnosno profesionalnoj bolesti.
Oblik i sadržaj tiskanice potvrde iz stavka 1. ovog članka tiskana je uz ovaj
Pravilnik i čini njegov sastavni dio.
Osigurane osobe iz stavka 1. ovog članka zahtjev za izdavanjem potvrde iz stavka
2. ovog članka podnose područnoj službi Zavoda, odnosno njezinoj ispostavi prema
mjestu svog prebivališta odnosno boravka.

Članak 7.

Prijavu na obvezno zdravstveno osiguranje za slučaj ozljede na radu i
profesionalne bolesti iz članka 2. ovog Pravilnika podnosi pravna ili fizička
osoba, odnosno tijelo državne vlasti iz članka 9. stavka 2. Zakona.
Prijava iz stavka 1. ovog članka podnosi se najbližoj područnoj službi Zavoda,
odnosno njezinoj ispostavi u roku od 8 dana od dana nastanka okolnosti na
osnovom kojih postoji obveza osiguranja za slučaj ozljede na radu i
profesionalne bolesti.
Područna služba Zavoda će po službenoj dužnosti na osnovi prijave iz stavka 1.
ovoga članka osiguranoj osobi odmah izdati potvrdu iz članka 5. ovog Pravilnika.

II. PRAVA IZ OBVEZNOG ZDRAVSTVENOG OSIGURANJA ZAŠTITE ZDRAVLJA NA RADU

Članak 8.

Prava koja se osiguranicima iz članka 8. Zakona osiguravaju u okviru obveznog
zdravstvenog osiguranja zaštite zdravlja na radu su:
1. pravo na specifičnu zdravstvenu zaštitu
2. prava s osnova ozljede na radu, odnosno profesionalne bolesti
Prava koja se osiguranim osobama iz članka 9. i 10. Zakona osiguravaju u okviru
obveznog zdravstvenog osiguranja zaštite zdravlja na radu su prava iz stavka 1.
točke 2. ovoga članka.

1. PRAVO NA SPECIFIČNU ZDRAVSTVENU ZAŠTITU

Članak 9.

Specifična zdravstvena zaštita radnika obuhvaća:
1. liječničke preglede i dijagnostičke postupke radi utvrđivanja radne
sposobnosti,
2. praćenje zdravstvenog stanja radnika,
3. preventivne preglede radnika s obzirom na spol, dob i uvjete rada te pojavu
profesionalne bolesti i ozljede na radu,
4. davanje savjeta o zdravlju, sigurnosti, organizaciji rada i zaštitnim
sredstvima,
5. organiziranje pružanja prve pomoći i hitnih medicinskih intervencija na
mjestu rada,
6. praćenje i analizu pobola s osnove ozljede na radu i profesionalne bolesti,
7. stalnu skrb o boljoj prilagođenosti rada, uključujući vrijeme, način i uvjete
rada,
8. sudjelovanje u obavješćivanju, stručnom osposobljavanju i obrazovanju iz
zaštite zdravlja na radu, sigurnosti na radu i organizacije rada,
9. ocjenjivanje uvjeta rada na pojedinom radnom mjestu radi zaštite radnika od
ozljeda na radu i profesionalnih bolesti u vezi s radom,
10. promociju zdravlja i zdravstveno prosvjećivanje,
11. sudjelovanje u mjerama profesionalne rehabilitacije radnika,
12. provođenje dijagnostičkih postupaka radi utvrđivanja profesionalnih bolesti.
Osiguranici iz članka 8. Zakona pravo na specifičnu zdravstvenu zaštitu utvrđenu
člankom 5. Zakona ostvaruju u zdravstvenim ustanovama, odnosno trgovačkim
društvima koja u svom sastavu imaju djelatnost medicine rada, te kod
specijaliste medicine rada u privatnoj praksi koji su uključeni u mrežu
ugovornih subjekata medicine rada i koji su sa Zavodom sklopili ugovor o
provođenju specifične zdravstvene zaštite na način i pod uvjetima utvrđenim
općim aktom Zavoda, donijetim uz suglasnost ministra nadležnim za zdravstvo.

2. PRAVA S OSNOVA OZLJEDE NA RADU, ODNOSNO PROFESIONALNE BOLESTI

***1. Zdravstvena zaštita***
Članak 10.

Osigurane osobe iz članka 8., 9. i 10. Zakona (u daljnjem tekstu: osigurane
osobe) ostvaruju pravo na zdravstvenu zaštitu iz obveznog zdravstvenog
osiguranja za slučaj ozljede na radu, odnosno profesionalne bolesti utvrđenu
člankom 12. Zakona u opsegu, na način i pod uvjetima propisanim Zakonom, ovim
Pravilnikom i drugim općim aktima Zavoda.

Članak 11.

Osigurane osobe ostvaruju pravo na zdravstvenu zaštitu iz obveznog zdravstvenog
osiguranja za slučaj ozljede na radu i profesionalne bolesti na području
Republike Hrvatske u zdravstvenim ustanovama, odnosno trgovačkim društvima koja
u svom sastavu imaju djelatnost medicine rada i kod doktora specijalista
medicine rada privatne prakse koji su uključeni u mrežu ugovornih subjekata
medicine rada, kao i u zdravstvenim ustanovama, trgovačkim društvima i kod
zdravstvenih radnika uključenih u osnovnu mrežu zdravstvene djelatnosti koji sa
Zavodom imaju sklopljen ugovor o provođenju zdravstvene zaštite za slučaj
ozljede na radu i profesionalne bolesti.
Osigurane osobe pravo na ortopedska i druga pomagala ostvaruju kod isporučitelja
ortopedskih i drugih pomagala s kojima je Zavod sklopio ugovor o izradi,
isporuci i popravku ortopedskih i drugih pomagala.

Članak 12.

Osigurana osoba ostvaruje pravo na zdravstvenu zaštitu iz članka 10. ovog
Pravilnika na teret sredstava Zavoda na osnovi važećih dokumenata utvrđenih
člankom 4. 5. i 6. ovog Pravilnika.

Članak 13.

Troškovi zdravstvene zaštite iz članka 12. Zakona u cijelosti terete sredstva
Zavoda ako osigurana osoba ostvaruje zdravstvenu zaštitu kod ugovornih subjekata
Zavoda iz članka 11. ovog Pravilnika na način i pod uvjetima propisanim ovim
Pravilnikom i drugim općim aktima Zavoda.

Članak 14.

Osiguranik Zavoda koji ima prebivalište na području druge države (pogranični
migrant), ostvaruje zdravstvenu zaštitu za slučaj ozljede na radu, odnosno
profesionalne bolesti kod ugovornih subjekata Zavoda iz članka 11. ovog
Pravilnika koji su najbliži njegovom mjestu rada.

*1.1. Primarna zdravstvena zaštita*
Članak 15.

Osigurane osobe primarnu zdravstvenu zaštitu za slučaj ozljede na radu, odnosno
profesionalne bolesti, u pravilu, ostvaruju kod ugovornog doktora specijalista
medicine rada čija je ordinacija najbliža mjestu rada osigurane osobe, u skladu
s općim aktom Zavoda.
Doktor specijalist medicine rada iz stavka 1. ovog članka između ostalih poslova
koji su mu stavljeni u nadležnost sukladno općem aktu Zavoda obavlja i sljedeće
poslove:
1. utvrđuje kada je bolovanje osiguranika uzrokovano ozljedom na radu, odnosno
profesionalnom bolešću nastupilo i prestalo u skladu sa Zakonom, ovim
Pravilnikom i drugim propisima
2. određuje izolaciju osigurane osobe ako postoji sumnja da se radi o zaraznoj
bolesti
3. određuje potrebu prijevoza javnim prijevoznim sredstvom osigurane osobe s
obzirom na njezino zdravstveno stanje i udaljenost odredišta
4. određuje potrebu sanitetskog prijevoza osigurane osobe u skladu s odredbama
ovog Pravilnika
5. utvrđuje potrebu pratnje osigurane osobe za vrijeme putovanja radi korištenja
zdravstvene zaštite u skladu s ovim Pravilnikom
6. odobrava promjenu mjesta boravka za vrijeme privremene nesposobnosti za rad
osiguranika, ako bi promjena mjesta boravka povoljno utjecala na brže
ozdravljenje i osposobljavanje osiguranika za rad
7. upućuje osiguranu osobu osnovom njezinog prigovora na ocjenu ugovornog
doktora specijalista medicine rada o potrebi bolovanja s potrebnom medicinskom i
drugom dokumentacijom nadležnom liječničkom povjerenstvu Hrvatskog zavoda za
medicinu rada radi davanja nalaza, mišljenja i ocjene po prigovoru
8. upućuje osiguranika nadležnom liječničkom povjerenstvu Hrvatskog zavoda za
medicinu rada radi utvrđivanja prava na bolovanje i duljinu trajanja bolovanja
nakon proteka roka trajanja bolovanja utvrđenog propisom ministra nadležnog za
zdravstvo
9. upućuje osiguranu osobu osnovom njezinog prigovora u svezi s ostvarivanjem
prava na zdravstvenu zaštitu s potrebnom medicinskom i drugom dokumentacijom
ovlaštenom doktoru Zavoda radi davanja nalaza, mišljenja i ocjene po prigovoru
10. odlučuje o potrebi upućivanja osiguranika na ocjenu radne sposobnosti i
invalidnosti, upućuje ga na potrebnu dijagnostičku obradu, te s kompletiranom
medicinskom i drugom dokumentacijom upućuje osiguranika na ocjenu radne
sposobnosti i invalidnosti
11. obavlja i druge poslove u svezi s ostvarivanjem prava na zdravstvenu
zaštitu, odnosno drugih prava za slučaj ozljede na radu i profesionalne bolesti
u skladu sa Zakonom, drugim propisima i općim aktima Zavoda, te sklopljenim
ugovorom sa Zavodom.

1.1.1. Liječenje u kući osigurane osobe

Članak 16.

Osigurana osoba kojoj je u skladu s općim aktom Zavoda priznata ozljeda na radu,
odnosno profesionalna bolest ima pravo na liječenje u kući, pod uvjetima i na
način utvrđen općim aktom Zavoda.

1.1.2. Zdravstvena njega u kući osigurane osobe

Članak 17.

Radi ostvarivanja prava na zdravstvenu zaštitu, u pravilu, osiguranih osoba kod
kojih je kronično oboljenje posljedica ozljede na radu, odnosno profesionalne
bolesti doktor specijalist medicine rada može predložiti provođenje zdravstvene
njege u kući osigurane osobe.
Odobrenje za provođenje zdravstvene njege u kući osigurane osobe daje ovlašteni
doktor Zavoda.
Osigurana osoba iz stavka 1. ovog članka ostvaruje pravo na zdravstvenu njegu u
kući osigurane osobe pod uvjetima i na način utvrđen općim aktom Zavoda o
provođenju zdravstvene njege u kući bolesnika, ako ovim Pravilnikom i drugim
općim aktom Zavoda nije drukčije uređeno.

1.1.4. Hitna medicinska pomoć

Članak 18.

Osigurane osobe u svezi s ozljedom na radu, odnosno profesionalnom bolesti imaju
pravo na hitnu medicinsku pomoć, koja podrazumijeva pružanje dijagnostičkih i
terapijskih postupaka koji su nužni u otklanjanju neposredne opasnosti po život
i zdravlje, bez uputnice kod najbližeg doktora specijalista medicine rada prema
mjestu prebivališta, odnosno boravka, odnosno mjestu gdje se osigurana osoba
zatekla u trenutku potrebe pružanja hitne medicinske pomoći, te u:
– hitnoj službi doma zdravlja
– ustanovi hitne medicinske pomoći
– hitnoj službi bolničke ustanove.
Osigurana osoba može ostvariti pravo na hitnu medicinsku pomoć i u kući ako zbog
prirode bolesti nije u mogućnosti ostvariti tu pomoć u zdravstvenoj ustanovi.
U slučaju potrebe, a nakon pružene hitne medicinske pomoći doktor iz stavka 1. i
2. ovog članka, koji je pružio hitnu medicinsku pomoć osiguranoj osobi, obvezan
je osigurati prijevoz osigurane osobe do najbliže ugovorne bolničke zdravstvene
ustanove koja joj može pružiti potrebnu zdravstvenu zaštitu.

1.1.5. Sanitetski prijevoz

Članak 19.

Osigurane osobe kojima je u skladu s općim aktom Zavoda priznata ozljeda na
radu, odnosno profesionalna bolest ostvaruju pravo na sanitetski prijevoz radi
korištenja zdravstvene zaštite zbog ozljede na radu, odnosno profesionalne
bolesti ako ispunjavaju uvjete propisane općim aktom ministra nadležnog za
zdravstvo iz članka 15. stavka 2. točke 1. podtočke 20. Zakona o obveznom
zdravstvenom osiguranju.

Članak 20.

Pod sanitetskim prijevozom iz članka 19. ovog Pravilnika podrazumijeva se
prijevoz osigurane osobe sanitetskim vozilom:
– iz mjesta prebivališta, odnosno boravka u ugovornu zdravstvenu ustanovu,
trgovačko društvo ili ordinaciju ugovornog doktora specijaliste medicine rada
privatne prakse uključenih u mrežu ugovornih subjekata medicine rada, odnosno u
ugovornu zdravstvenu ustanovu, trgovačko društvo ili ordinaciju ugovornog
zdravstvenog radnika privatne prakse uključenih u osnovnu mrežu zdravstvene
djelatnosti, odnosno iz ugovorne zdravstvene ustanove, trgovačkog društva ili
ordinacije ugovornog doktora specijaliste medicine rada uključenih u mrežu
ugovornih subjekata medicine rada, te iz ugovorne zdravstvene ustanove,
trgovačkog društva ili ordinacije ugovornog zdravstvenog radnika privatne prakse
uključenih u osnovnu mrežu zdravstvene djelatnosti u mjesto prebivališta,
odnosno boravka
– iz jedne ugovorne zdravstvene ustanove, trgovačkog društva ili ordinacije
ugovornog doktora specijaliste medicine rada uključenih u mrežu ugovornih
subjekata medicine rada, odnosno ugovorne zdravstvene ustanove, trgovačkog
društva ili ordinacije ugovornog zdravstvenog radnika privatne prakse uključenih
u osnovnu mrežu zdravstvene djelatnosti u drugu ugovornu zdravstvenu ustanovu,
trgovačko društvo ili ordinaciju ugovornog doktora specijaliste medicine rada
uključenih u mrežu ugovornih subjekata medicine rada, odnosno u ugovornu
zdravstvenu ustanovu, trgovačko društvo ili ordinaciju ugovornog zdravstvenog
radnika privatne prakse uključenih u osnovnu mrežu zdravstvene djelatnosti.

Članak 21.

Potrebu sanitetskog prijevoza utvrđuje:
– doktor specijalist medicine rada
– doktor u ugovornoj zdravstvenoj ustanovi ili trgovačkom društvu u kojima se
osigurana osoba liječi, odnosno ugovorni doktor specijalist medicine rada ili
zdravstveni radnik privatne prakse iz članka 23. ovog Pravilnika
– doktor u službi hitne medicinske pomoći kod kojeg je osigurana osoba u
postupku liječenja.

Članak 22.

Pravo na sanitetski prijevoz osigurana osoba ostvaruje na osnovi ispravno
ispunjenog naloga za sanitetski prijevoz koji izdaje i ovjerava:
– doktor specijalist medicine rada – u slučaju kad se osigurana osoba upućuje
radi korištenja zdravstvene zaštite iz mjesta prebivališta, odnosno boravka u
ugovornu zdravstvenu ustanovu, trgovačko društvo ili ordinaciju ugovornog
doktora specijalista medicine rada privatne prakse, odnosno zdravstvenog radnika
privatne prakse iz članka 23. ovog Pravilnika
– doktor u ugovornoj zdravstvenoj ustanovi ili trgovačkom društvu u kojima se
osigurana osoba liječi, odnosno ugovorni doktor specijalist medicine rada
privatne prakse ili zdravstveni radnik privatne prakse iz članka 23. ovog
Pravilnika – kad se osiguranu osobu iz ugovorne zdravstvene ustanove, trgovačkog
društva, odnosno ordinacije ugovornog doktora specijaliste medicine rada
privatne prakse ili zdravstvenog radnika privatne prakse prevozi u mjesto
prebivališta, odnosno boravka, te kad se osigurana osoba upućuje, odnosno
premješta iz jedne ugovorne zdravstvene ustanove, trgovačkog društva, odnosno
ordinacije ugovornog doktora specijaliste medicine rada privatne prakse ili
ordinacije zdravstvenog radnika privatne prakse u drugu ugovornu zdravstvenu
ustanovu, trgovačko društvo, ordinaciju ugovornog doktora specijalista medicine
rada privatne prakse ili ugovornog zdravstvenog radnika privatne prakse.
Nalog za sanitetski prijevoz daje se ugovornom subjektu koji sa Zavodom ima
ugovorenu djelatnost sanitetskog prijevoza prema mjestu prebivališta, odnosno
boravka osigurane osobe u slučajevima kada se:
1. osiguranu osobu prevozi iz mjesta prebivališta, odnosno boravka u ugovornu
zdravstvenu ustanovu, trgovačko društvo, odnosno ordinaciju ugovornog doktora
specijaliste medicine rada privatne prakse ili zdravstvenog radnika privatne
prakse, odnosno kada se osiguranu osobu prevozi iz ugovorne zdravstvene
ustanove, trgovačkog društva, odnosno ordinacije ugovornog doktora specijaliste
medicine rada privatne prakse ili zdravstvenog radnika privatne prakse u mjesto
prebivališta, odnosno boravka
2. osiguranu osobu premješta iz ugovorne zdravstvene ustanove, trgovačkog
društva, odnosno ordinacije ugovornog doktora specijaliste medicine rada
privatne prakse ili zdravstvenog radnika privatne prakse u ugovornu bolničku
ustanovu za liječenje akutnih bolesti koja je najbliža mjestu njezinog
prebivališta, odnosno boravka
3. osiguranu osobu prevozi na liječenje u inozemstvo, odnosno kada se osiguranu
osobu prevozi s liječenja u inozemstvo u mjesto prebivališta, odnosno boravka,
kao i u slučaju kada se osiguranu osobu iz inozemstva prevozi u ugovornu
zdravstvenu ustanovu u Republici Hrvatskoj
Nalog za sanitetski prijevoz daje se ugovornom subjektu koji sa Zavodom ima
ugovorenu djelatnost sanitetskog prijevoza prema sjedištu ugovorne zdravstvene
ustanove, trgovačkog društva, odnosno ordinacije ugovornog doktora specijaliste
medicine rada privatne prakse ili zdravstvenog radnika privatne prakse u
slučajevima kada se:
1. osiguranu osobu iz te ugovorne zdravstvene ustanove, trgovačkog društva,
odnosno ordinacije ugovornog doktora specijaliste medicine rada privatne prakse
ili zdravstvenog radnika privatne prakse upućuje u drugu ugovornu zdravstvenu
ustanovu, trgovačko društvo, odnosno ordinaciju ugovornog doktora specijaliste
medicine rada privatne prakse ili zdravstvenog radnika privatne prakse radi
obavljanja terapijskih i dijagnostičkih postupaka, kao i u slučaju kada se
osiguranu osobu nakon obavljenih terapijskih i dijagnostičkih postupaka vraća u
tu ugovornu zdravstvenu ustanovu, trgovačko društvo, odnosno ordinaciju
ugovornog doktora specijaliste medicine rada privatne prakse ili zdravstvenog
radnika privatne prakse
2. osiguranu osobu premješta iz ugovorne bolničke ustanove za liječenje akutnih
bolesti u ugovornu bolničku ustanovu za liječenje kroničnih bolesti
3. osiguranu osobu premješta iz jedne ugovorne bolničke ustanove za liječenje
akutnih bolesti
4. u drugu ugovornu bolničku ustanovu za liječenje akutnih bolesti koja nije
najbliža mjestu prebivališta, odnosno boravka osigurane osobe osiguranu osobu
premješta iz ugovorne bolničke ustanove za liječenje kroničnih bolesti u
ugovornu bolničku ustanovu za liječenje akutnih bolesti.
Doktor ugovorne zdravstvene ustanove, odnosno doktor privatne prakse koji je u
skladu sa stavkom 1. ovog članka obvezan izdati nalog za sanitetski prijevoz
obvezan je za osiguranu osobu dogovoriti, odnosno naručiti prijevoz sanitetskim
vozilom od ugovornog subjekta Zavoda iz stavka 2. i 3. ovog članka.
Sadržaj i oblik tiskanice naloga za sanitetski prijevoz iz stavka 1. ovog
članka, kao i tiskanice naloga za sanitetski prijevoz osigurane osobe na
hemodijalizu koja je posljedica priznate ozljede na radu, odnosno profesionalne
bolesti tiskan je uz ovaj Pravilnik i čine njegov sastavni dio.

*1.2. Specijalističko-konzilijarna zdravstvena zaštita*
Članak 23.

Specijalističko-konzilijarnu zdravstvenu zaštitu za slučaj ozljede na radu,
odnosno profesionalne bolesti osigurane osobe ostvaruje u najbližoj ugovornoj
zdravstvenoj ustanovi, odnosno trgovačkom društvu uključenim u mrežu ugovornih
subjekata medicine rada, kao i u najbližoj ugovornoj zdravstvenoj ustanovi,
trgovačkom društvu, odnosno kod najbližeg ugovorenog zdravstvenog radnika
privatne prakse uključenih u osnovnu mrežu zdravstvene djelatnosti prema mjestu
njihovog prebivališta, odnosno boravka koji sa Zavodom imaju ugovorenu traženu
zdravstvenu zaštitu, odnosno u drugoj ugovornoj zdravstvenoj ustanovi,
trgovačkom društvu, odnosno ordinaciji ugovornog zdravstvenog radnika privatne
prakse u slučaju iz članka 26. stavka 3. ovog Pravilnika, a na osnovi uputnice
koju izdaje doktor specijalista medicine rada.
Ako osigurana osoba želi specijalistički pregled ili dijagnostičke, odnosno
terapijske postupke obaviti u drugoj ugovornoj zdravstvenoj ustanovi, trgovačkom
društvu, odnosno ordinaciji ugovornog zdravstvenog radnika privatne prakse, a ne
u najbližoj specijalističkoj ordinaciji koja ima sa Zavodom ugovorenu traženu
zdravstvenu zaštitu i u koju ju je uputio doktor specijalist medicine rada, ima
pravo na osnovi izdane uputnice (bez obzira koji je ugovorni subjekt Zavoda na
uputnici naznačen) ostvariti traženu zdravstvenu zaštitu, s time da nema pravo
na naknadu troškova prijevoza, niti pravo na sanitetski prijevoz na teret
sredstava Zavoda.

Članak 24.

Specijalističko-konzilijarnu zdravstvenu zaštitu iz djelatnosti fizikalne
medicine i rehabilitacije u kući osigurana osoba ostvaruje na način i pod
uvjetima utvrđenim općim aktom Hrvatskog zavoda za obvezno zdravstveno
osiguranje o ostvarivanju prava na fizikalnu terapiju u kući, ako ovim
Pravilnikom i drugim u općim aktom Zavoda nije drukčije uređeno.
Odobrenje za fizikalnu terapiju u kući, prema prijedlogu doktora specijalista
određene specijalnosti, odnosno prema prijedlogu doktora specijaliste medicine
rada daje ovlašteni doktor Zavoda.

Članak 25.

Doktor specijalist medicine rada obvezan je na uputnici za specijalističko-konzilijarnu
zdravstvenu zaštitu navesti naziv ugovorne zdravstvene ustanove, trgovačkog
društva, odnosno ordinacije ugovornog zdravstvenog radnika privatne prakse iz
članka 23. stavka 1. ovog Pravilnika kamo upućuje osiguranu osobu te uz uputnicu
priložiti povijest bolesti i sve nalaze obavljenih specijalističkih pregleda,
dijagnostičkih, odnosno terapijskih postupaka.
Uputnica ima obilježje narudžbe za izvršenje traženog specijalističkog pregleda,
dijagnostičkog, odnosno terapijskog postupka.
Uputnica iz stavka 2. ovoga članka vrijedi 30 dana od dana izdavanja, a
osigurana osoba obvezna se u tom roku javiti ugovornom subjektu Zavoda iz stavka
1. ovog članka radi specijalističkog pregleda ili dijagnostičkog, odnosno
terapijskog postupka.

Članak 26.

Ugovorni subjekti Zavoda iz članka 23. stavka 1. i 2. ovog Pravilnika obvezni su
osiguranu osobu upućenu radi korištenja specijalističko-konzilijarne zdravstvene
zaštite primiti odmah, a najkasnije u roku 15 dana od dana kad im se osigurana
osoba s uputnicom doktora specijalista medicine rada prvi put javila.
Kad ugovorni subjekti Zavoda ne pruže osiguranoj osobi traženu zdravstvenu
zaštitu u roku iz stavka 1. ovog članka, obvezni su, uz potpis odgovorne osobe i
pečat ustanove, trgovačkog društva odnosno ordinacije, na uputnici naznačiti
datum kad im se osigurana osoba prvi put javila, razlog nepružanja tražene
zdravstvene zaštite s naznakom datuma kad će osiguranu osobu primiti na
specijalistički pregled ili dijagnostički, odnosno terapijski postupak s time da
pri tom, ovisno o medicinskoj indiciranosti i raspoloživim kapacitetima,
osiguranoj osobi osigura zdravstvenu zaštitu unutar roka od 30 dana od datuma
kada im se osigurana osoba prvi puta javila.
Ako ugovorni subjekti zavoda iz stavka 1. ovog članka ne naznače na uputnici
datum kad će osiguranu osobu primiti na specijalistički pregled ili
dijagnostički, odnosno terapijski postupak ili naznače datum koji prelazi rok iz
stavka 2. ovog članka, osigurana osoba ima pravo u roku od 15 dana, radi
ostvarivanja prava na zdravstvenu zaštitu, obratiti se s takvom uputnicom
rukovoditelju, odnosno po njemu ovlaštenom radniku područne službe Zavoda
nadležne prema mjestu prebivališta, odnosno boravka osigurane osobe, prema
sjedištu poslodavca ili prema sjedištu ugovornog subjekta Zavoda koji će
osiguranoj osobi na osnovi te uputnice osigurati traženu zdravstvenu zaštitu kod
istog ili drugog ugovornog subjekta Zavoda.

Članak 27.

Iznimno od članka 26. ovoga Pravilnika kada je osigurana osoba radi utvrđivanja
postojanja profesionalne bolesti upućena od doktora specijalista medicine rada
na prvi specijalistički pregled, ugovorni subjekti Zavoda kojima je osigurana
osoba upućena u skladu s člankom 23. stavkom 1. ovog Pravilnika obvezni su joj
traženu zdravstvenu zaštitu pružiti u roku od 15 dana od dana kada im se
osigurana osoba prvi puta javila.
Ako ugovorni subjekti Zavoda iz stavka 1. ovog članka ne pruže osiguranoj osobi
prvi specijalistički pregled odmah, odnosno u roku od 15 dana obvezni su na
uputnici, uz potpis odgovorne osobe i pečat ustanove, trgovačkog društva,
odnosno ordinacije, naznačiti datum kad im se prvi put javila, te da joj nisu
pružili traženu zdravstvenu zaštitu, odnosno naznačiti da joj neće biti pružena
u roku od 15 dana. U suprotnom obvezni su na uputnicu upisati datum kada će
osiguranu osobu primiti na prvi specijalistički pregled koji mora biti unutar
roka od 15 dana od dana prvog javljanja osigurane osobe.
Osigurana osoba kojoj prvi specijalistički pregled nije proveden u roku od 15
dana od dana prvog javljanja ugovornim subjektima Zavoda ima pravo taj
specijalistički pregled obaviti u neugovornoj zdravstvenoj ustanovi, odnosno kod
neugovornog zdravstvenog radnika privatne prakse.
Povrat troškova nastalih radi korištenja zdravstvene zaštite u skladu sa stavkom
3. ovoga članka osigurana osoba ima pravo ostvariti na osnovi pisanog zahtjeva
koji podnosi područnoj službi Zavoda nadležnoj prema mjestu njezinog
prebivališta, boravka, odnosno sjedišta poslodavca, a pod uvjetom da je
postupila u skladu s uputnicom doktora specijalista medicine rada iz stavka 1.
ovoga članka. Uz zahtjev je osigurana osoba obvezna priložiti uputnicu iz koje
je vidljivo da joj ugovorni subjekti Zavoda nisu pružili traženu zdravstvenu
zaštitu u propisanom roku, te original računa za obavljenu zdravstvenu zaštitu u
neugovornoj zdravstvenoj ustanovi, odnosno kod neugovornog zdravstvenog radnika
privatne prakse.

Članak 28.

Doktor specijalist nakon izvršenog specijalističkog pregleda, dijagnostičkog,
odnosno terapijskog postupka obvezan je neposredno ili putem osigurane osobe
doktoru specijalisti medicine rada dostaviti nalaz i mišljenje o zdravstvenom
stanju osigurane osobe s uputama za daljnje liječenje.
Ugovorni subjekti Zavoda, koji su pružili specijalističko-konzilijarnu
zdravstvenu zaštitu, obvezni su osiguranoj osobi izdati osobni račun.

Članak 29.

Nakon dobivenih nalaza o obavljenom specijalističkom pregledu, dijagnostičkom,
odnosno terapijskom postupku, osigurana osoba obvezna je javiti se s nalazom
doktoru specijalisti medicine rada koji ju je uputio na specijalističko –
konzilijarnu zdravstvenu zaštitu odmah, a najkasnije u roku tri dana.

**Bolnička zdravstvena zaštita**
Članak 30.

Bolničku zdravstvenu zaštitu osigurana osoba ostvaruje u bolničkim ustanovama s
kojima Zavod ima sklopljen ugovor za provođenje bolničke zdravstvene zaštite za
slučaj ozljede na radu, odnosno profesionalne bolesti na osnovi izdane uputnice
za bolničko liječenje koju osiguranoj osobi izdaje doktor specijalist medicine
rada ili doktor u službi hitne medicinske pomoći.
Bolničko liječenje osigurana osoba ostvaruje u najbližoj ugovornoj bolničkoj
ustanovi iz stavka 1. ovog članka prema mjestu njezinog prebivališta, odnosno
boravka, odnosno u drugoj ugovornoj bolničkoj ustanovi u slučaju iz članka 35.
stavka 3. ovog Pravilnika.
Ako se osigurana osoba želi liječiti u drugoj ugovornoj bolničkoj ustanovi, a ne
u najbližoj koja sa Zavodom ima ugovorenu traženu bolničku zdravstvenu zaštitu
iz stavka 1. ovog članka i u koju ju je uputio doktor specijalist medicine rada,
može to ostvariti na osnovi izdane uputnice (bez obzira koja je bolnička
ustanova naznačena na uputnici), s time da nema pravo na naknadu troškova
prijevoza, niti pravo na sanitetski prijevoz na teret sredstava Zavoda.

Članak 31.

Doktor specijalist medicine rada obvezan je na uputnici za bolničko liječenje
navesti naziv ugovorne bolničke ustanove te uz uputnicu priložiti cjelokupnu
raspoloživu medicinsku dokumentaciju osigurane osobe.
Uputnica ima obilježje narudžbe za izvršenje traženog bolničkog liječenja.
Uputnica iz stavka 2. ovoga članka vrijedi 30 dana od dana izdavanja, a
osigurana osoba obvezna je u tom roku javiti se ugovornoj bolničkoj zdravstvenoj
ustanovi iz članka 30. i 32. ovog Pravilnika radi korištenja bolničke
zdravstvene zaštite.

Članak 32.

Bolničko liječenje osiguranih osoba koje boluju od kroničnih bolesti koje su
posljedica priznate ozljede na radu, odnosno profesionalne bolesti provodi se u
ugovornim bolničkim zdravstvenim ustanovama.

Članak 33.

Pravo na bolničku medicinsku rehabilitaciju u ugovornoj bolničkoj ustanovi
osigurana osoba ostvaruje kao nastavak bolničkog liječenja ili na osnovi
uputnice doktora specijaliste medicine rada na način i pod uvjetima utvrđenim
općim aktom Hrvatskog zavoda za obvezno zdravstveno osiguranje o ostvarivanju
prava na bolničku medicinsku rehabilitaciju, ako ovim Pravilnikom ili drugim
općim aktom Zavoda nije drukčije uređeno.
Odobrenje za bolničku medicinsku rehabilitaciju, prema prijedlogu odjelnog
doktora specijalista određene specijalnosti bolnice za liječenje akutnih bolesti
u kojoj se osigurana osoba liječi, odnosno prema prijedlogu doktora specijaliste
medicine rada daje ovlašteni doktor Zavoda.

Članak 34.

Ugovorna bolnička ustanova iz članka 30. i 32. ovog Pravilnika obvezna je
upućenu osiguranu osobu primiti na bolničko liječenje u najkraćem mogućem roku,
a u slučajevima ugroženosti života, odmah.
Kad osiguranoj osobi na osnovi uputnice ugovorna bolnička ustanova iz stavka 1.
ovog članka ne osigura potrebno bolničko liječenje u roku od 15 dana od dana kad
joj se osigurana osoba prvi put javila, doktor bolničke ustanove obvezan je, uz
potpis odgovorne osobe i pečat ustanove, na uputnici naznačiti datum kad im se
osigurana osoba prvi put javila, razloge neprimanja osigurane osobe na bolničko
liječenje i upute doktoru specijalistu medicine rada u svezi s daljnjim
postupkom, te upisati datum kad će bolnička ustanova primiti osiguranu osobu na
bolničko liječenje, s time da pri tom, ovisno o medicinskoj indiciranosti i
raspoloživim kapacitetima, osiguranoj osobi osigura bolničku zdravstvenu zaštitu
unutar roka od 30 dana od datuma prvog javljanja osigurane osobe ugovornoj
bolničkoj ustanovi.
Ako doktor ugovorne bolničke ustanove ne upiše na uputnici datum kad će
osiguranu osobu primiti na bolničko liječenje ili upiše datum koji prelazi rok
iz stavka 2. ovog članka, osigurana osoba ima pravo u roku od 15 dana, radi
ostvarivanja prava na zdravstvenu zaštitu, obratiti se s takvom uputnicom
rukovoditelju, odnosno po njemu ovlaštenom radniku područne službe Zavoda
nadležne prema mjestu prebivališta, odnosno boravka osigurane osobe, prema
sjedištu poslodavca ili prema sjedištu ugovorne bolničke ustanove koji će
osiguranoj osobi na osnovi te uputnice osigurati traženu zdravstvenu zaštitu u
istoj ili drugoj ugovornoj bolničkoj ustanovi.

Članak 35.

Ugovorna bolnička ustanova obvezna je nakon obavljenog bolničkog liječenja
izdati osiguranoj osobi otpusno pismo i osobni račun odmah po otpustu.

Članak 36.

Osigurana osoba obvezna je javiti se s otpusnim pismom iz članka 35. ovog
Pravilnika osobno ili putem člana obitelji, odnosno treće osobe doktoru
specijalisti medicine rada odmah, a najkasnije u roku od tri dana.

Članak 37.

Tiskanica uputnice iz članka 23. i 30. ovog Pravilnika veličine je 21 cm x 14,5
cm (format A-5) čiji je oblik i sadržaj otisnut uz ovaj Pravilnik i čini njegov
sastavni dio.
Podaci propisani u tiskanici uputnice moraju se upisati čitljivo, tintom ili
kemijskom olovkom plave ili crne boje, odnosno računalnim ispisom.
Podaci s iskaznice zdravstveno osigurane osobe u obveznom zdravstvenom
osiguranju na uputnicu se unose pretiskom s iskaznice, odnosno upisom na način
propisan stavkom 2. ovog članka.
Tiskanica uputnice iz stavka 1. ovog članka tiskana je na papiru zelene boje.

**Ortopedska i druga pomagala**
Članak 38.

Osigurana osoba u okviru prava na zdravstvenu zaštitu za slučaj ozljede na radu,
odnosno profesionalne bolesti iz članka 12. Zakona u cijelosti ostvaruje pravo
na ortopedska i druga pomagala utvrđena Popisom ortopedskih i drugih pomagala
koji je sastavni dio općeg akta Hrvatskog zavoda za obvezno zdravstveno
osiguranje o uvjetima i načinu ostvarivanja prava na ortopedska i druga
pomagala, a pod uvjetima i na način propisan tim općim aktom, ako ovim
Pravilnikom ili drugim općim aktom Zavoda nije drukčije utvrđeno.
Osigurane osobe pravo na ortopedska i druga pomagala ostvaruju kod isporučitelja
tih pomagala iz članka 11. stavka 2. ovog Pravilnika na osnovi od strane Zavoda
ovjerene propisane tiskanice potvrde o potrebi ortopedskog i drugog pomagala.
Potvrda iz stavka 2. ovog članka je:
– potvrda o ortopedskim i drugim pomagalima
– potvrda o slušnim, surdotehničkim i govornim pomagalima
– potvrda o očnim pomagalima
– potvrda o tiflotehničkim i dodirnim pomagalima
– potvrda o popravku pomagala.
Prije ovjere tiskanica potvrda iz stavka 3. ovog članka svako od nadležnog
doktora propisano ortopedsko i drugo pomagalo podliježe prethodnom odobrenju
ovlaštenog doktora Zavoda.
Nadležni doktor iz stavka 4. ovog članka je doktor specijalist medicine rada te
odgovarajući doktor specijalist utvrđen u Popisu ortopedskih i drugih pomagala
iz stavka 1. ovog članka, radnik ugovorne zdravstvene ustanove, ugovornog
trgovačkog društva, odnosno zdravstveni radnik privatne prakse.
Oblik i sadržaj tiskanica potvrda iz stavka 3. ovog članka tiskane su uz ovaj
Pravilnik i čine njegov sastavni dio.

*1.5. Stomatološko-protetska pomoć i ljiečenje i stomatološko-protetski
nadomjesci*
Članak 39.

Osigurana osoba u okviru prava na zdravstvenu zaštitu za slučaj ozljede na radu,
odnosno profesionalne bolesti iz članka 12. Zakona u cijelosti ostvaruje pravo
na stomatološko-protetsku pomoć i liječenje u skladu s općim aktom Zavoda, te
stomatološko-protetske nadomjestke u skladu s općim aktom Hrvatskog zavoda za
obvezno zdravstveno osiguranje iz članka 38. stavka 1. ovog Pravilnika, ako ovim
Pravilnikom ili drugim općim aktom Zavoda nije drukčije utvrđeno.
Osigurane osobe pravo na pomagala iz stavka 1. ovog članka ostvaruju kod
izabranog doktora stomatologije primarne zdravstvene zaštite na osnovi od strane
Zavoda ovjerene propisane tiskanice potvrde o izradi ili popravku stomatološkog
pomagala.
Prije ovjere tiskanice potvrde iz stavka 2. ovog članka svako propisano
stomatološko pomagalo podliježe prethodnom odobrenju ovlaštenog doktora Zavoda.
Oblik i sadržaj tiskanice potvrde iz stavka 2. ovog članka tiskan je uz ovaj
Pravilnik i čini njegov sastavni dio.

*1.6. Pravo na lijekove*
Članak 40.

Osigurana osoba u okviru prava na zdravstvenu zaštitu za slučaj ozljede na radu,
odnosno profesionalne bolesti iz članka 12. Zakona u cijelosti ostvaruje pravo
na korištenje lijekova koji su utvrđeni Odlukom o utvrđivanju Osnovne liste
lijekova Hrvatskog zavoda za obvezno zdravstveno osiguranje (u daljnjem tekstu:
Osnovna lista lijekova) ako joj je potonje na osnovi propisanih medicinskih
indikacija na recept propisao doktor specijalist medicine rada, odnosno izabrani
doktor stomatologije primarne zdravstvene zaštite, odnosno ako su joj
primijenjeni u liječenju na razini primarne, sekundarne i tercijarne zdravstvene
djelatnosti, odnosno na razini zdravstvenih zavoda, ako ovim Pravilnikom ili
drugim općim aktom Zavoda nije drukčije utvrđeno.
Pod uvjetima iz stavka 1. ovog članka osigurana osoba ima pravo na teret
sredstava obveznog zdravstvenog osiguranja zaštite zdravlja na radu ostvariti i
lijekove utvrđene Odlukom o utvrđivanju Dopunske liste lijekova Hrvatskog zavoda
za zdravstveno osiguranje (u daljnjem tekstu: Dopunska lista lijekova) uz
prethodno odobrenje ovlaštenog radnika Zavoda.
Iznimno od stavka 1. i 2. ovog članka osigurana osoba može, na osnovi prethodnog
odobrenja Središnje službe Zavoda, ostvariti pravo na lijek s Osnovne liste
lijekova, odnosno Dopunske liste lijekova za koji ne ispunjava propisane
medicinske indikacije, pod uvjetom da je potrebu korištenja lijeka predložilo
povjerenstvo za lijekove bolnice u kojoj se osigurana osoba liječi, a na teret
ugovorenih sredstava bolničke zdravstvene ustanove.
Osigurana osoba koja je mimo postupka utvrđenih ovim Pravilnikom i drugim općim
aktima Zavoda kupila lijekove s Osnovne liste lijekova i Dopunske liste lijekova
nema pravo osnovom postavljenog zahtjeva na teret sredstava obveznog
zdravstvenog osiguranja zaštite zdravlja na radu ostvariti pravo na povrat tih
troškova osim u slučaju iz članka 71. ovog Pravilnika.
Oblik i sadržaj tiskanice recepta iz stavka 1. ovog članka tiskan je uz ovaj
Pravilnik i čini njegov sastavni dio.

**2. Novčane naknade**
*2.1. Naknada plaće za vrijeme privremene
nesposobnosti za rad*Članak 41.

Osiguraniku za vrijeme privremene nesposobnosti za rad uzrokovane ozljedom na
radu, odnosno profesionalnom bolešću pripada pravo na naknadu plaće ako je:
1. privremeno nesposoban za rad zbog priznate ozljede na radu, odnosno
profesionalne bolesti
2. radi liječenja ili medicinskih ispitivanja vezanih uz priznatu ozljedu na
radu odnosno profesionalnu bolest smješten u zdravstvenu ustanovu
3. privremeno nesposoban za rad zbog određenog liječenja ili medicinskog
ispitivanja koje se ne može obaviti izvan radnog vremena osiguranika
4. izoliran kao kliconoša ili zbog pojave zaraze u njegovoj okolini, odnosno
privremeno nesposoban za rad zbog transplantacije živog tkiva i organa u korist
druge osigurane osobe Zavoda,
pod uvjetima i na način propisan Zakonom i ovim Pravilnikom.
Pod privremenom nesposobnošću za rad u smislu ovog Pravilnika smatra se
odsutnost s rada iz razloga navedenih u stavku 1. ovog članka zbog kojih je
osiguranik spriječen izvršavati svoju obvezu rada u skladu s ugovorom o radu,
drugim ugovorom ili pojedinačnim aktom.

Članak 42.

Naknada plaće za vrijeme privremene nesposobnosti za rad uzrokovane ozljedom na
radu, odnosno profesionalnom bolešću (u daljnjem tekstu: naknada plaće) pripada
osiguranicima iz članka 8. točke 1. do 4. i točke 6. do 8. Zakona od prvog dana
privremene nesposobnosti za rad na teret sredstava obveznog zdravstvenog
osiguranja zaštite zdravlja na radu.
Naknada plaće iz stavka 1. ovog članka osiguraniku pripada samo za dane, odnosno
sate za koje bi osiguranik ostvario pravo na plaću, odnosno naknadu plaće u
skladu s propisima o radu.
Osiguranik ima pravo na naknadu plaće sve dok doktor specijalist medicine rada,
odnosno nadležno liječničko povjerenstvo Hrvatskog zavoda za medicinu rada ne
utvrde da je sposoban za rad ili dok nije konačnim rješenjem nadležnog tijela
mirovinskog osiguranja utvrđena invalidnost osiguranika.

Članak 43.

Naknadu plaće obračunava i isplaćuje osiguraniku iz svojih sredstava pravna,
odnosno fizička osoba – poslodavac u skladu s člankom 14. Zakona.
Sredstva koja je poslodavac isplatio u skladu sa stavkom 1. ovog članka Zavod je
obvezan vratiti poslodavcu u roku od 45 dana od dana primitka zahtjeva za
povrat.
Uz zahtjev iz stavka 2. ovog članka poslodavac je obvezan priložiti tiskanicu –
Potvrda o plaći i tiskanicu – Izvješće o bolovanju, te dokumentaciju o izvršenim
isplatama naknada plaće.

Članak 44.

Osiguraniku kojemu je za vrijeme trajanja bolovanja prestao radni odnos, odnosno
obavljanje djelatnosti osobnim radom pripada naknada plaće u skladu s člankom
19. Zakona.
Isplatu naknade plaće iz stavka 1. ovog članka izvršit će Zavod neposredno
osiguraniku.
Iznimno, u slučaju stečajnog postupka poslodavaca ili prestanka postojanja
poslodavca, odnosno kada poslodavac nije u mogućnosti zbog nelikvidnosti
isplatiti plaću, odnosno naknadu plaće za najmanje tri kalendarska mjeseca
isplatu će izvršiti Zavod neposredno osiguraniku.

Članak 45.

Osiguraniku koji je upućen na rad u inozemstvo naknada plaće pripada u skladu s
odredbama Zakona i ovog Pravilnika s time da se isplaćuje na teret sredstava
Zavoda samo za vrijeme njegovog boravka u Republici Hrvatskoj.

Članak 46.

Osiguraniku kojem je u vrijeme privremene nesposobnosti za rad uzrokovane
ozljedom na radu, odnosno profesionalnom bolešću određen pritvor pripada u
skladu s odredbama Zakona i ovog Pravilnika naknada plaće u visini jedne trećine
naknade, a ako uzdržava obitelj u visini jedne polovice pripadajuće naknade.
Tako umanjena naknada pripada osiguraniku dok traje bolovanje za trajanja
pritvora.
Osiguraniku iz stavka 1. ovog članka nakon otpuštanja iz pritvora, kada je
postupak protiv njega pravomoćnom presudom obustavljen ili je pravomoćnom
presudom oslobođen optužbe ili je optužba odbijena, ali ne zbog nenadležnosti
suda, ostvaruje pravo na obustavljeni dio naknade plaće.
Privremenu nesposobnost za rad uzrokovanu ozljedom na radu, odnosno
profesionalnom bolešću za vrijeme trajanja pritvora u smislu stavka 1. ovog
članka utvrđuje doktor specijalist medicine rada, na prijedlog doktora medicine
ustanove u kojoj se osiguranik nalazi.

Članak 47.

Osiguraniku koji se nalazi na izdržavanju kazne zatvora ili u ustanovi zbog
provođenja mjera obveznog čuvanja i liječenja ne pripada pravo na naknadu plaće.
Osiguraniku koji je privremeno u skladu s člankom 152. stavkom 10. Zakona o radu
udaljen s rada, ne pripada pravo na naknada plaću ako za vrijeme dok je udaljen
s rada stupi na bolovanje.

*2.2. Naknada troškova prijevoza u svezi s korištenjem prava na zdravstvenu
zaštitu zbog ozljede na radu i profesionalne bolesti*
Članak 48.

Osigurana osoba iz članka 8., 9. i 10 Zakona koja je radi korištenja zdravstvene
zaštite u vezi s ozljedom na radu, odnosno profesionalnom bolesti morala
putovati iz mjesta svog prebivališta, odnosno boravka u drugo mjesto gdje je
sjedište zdravstvene ustanove, trgovačkog društva, odnosno ordinacije
zdravstvenog radnika privatne prakse iz članka 23. stavka 1. i 30. stavka 1.
ovog Pravilnika, kao i u slučaju kada je morala putovati u drugo mjesto gdje je
sjedište ordinacije doktora specijalista medicine rada ima pravo na naknadu
troškova prijevoza u skladu s odredbama ovog Pravilnika.
Osiguranoj osobi koja je od strane doktora specijalista medicine rada upućena
zbog korištenja zdravstvene zaštite iz obveznog zdravstvenog osiguranja zaštite
zdravlja na radu iz mjesta njezinog prebivališta, odnosno boravka (u daljnjem
tekstu: mjesto polaska) u zdravstvenu ustanovu, trgovačko društvo odnosno kod
ugovornog zdravstvenog radnika privatne prakse iz članka 23. stavka 1. i 30.
stavka 1. ovog Pravilnika u drugo mjesto (u daljnjem tekstu: mjesto upućivanja)
pripada pravo na naknadu troškova prijevoza pod sljedećim uvjetima:
– da je zdravstvenu zaštitu koristio prema mjestu polaska u najbližoj ugovornoj
zdravstvenoj ustanovi, trgovačkom društvu, odnosno ordinaciji ugovornog doktora
privatne prakse koji sa Zavodom imaju ugovorene djelatnosti za traženu vrstu
zdravstvene zaštite, kamo ju je uputio doktor specijalista medicine rada
– da je udaljenost od mjesta polaska do mjesta upućivanja veća od 30 kilometara
– da je doktor medicine, odnosno stomatologije potvrdio na tiskanici putnog
naloga da je izvršio traženi pregled, dijagnostičku pretragu ili postupak,
odnosno da je osigurana osoba obavila bolničko liječenje.
Pravo na naknadu troškova prijevoza ostvaruje i osigurana osoba koja je zbog
potrebe korištenja zdravstvene zaštite za slučaj ozljede na radu i profesionalne
bolesti kod doktora specijalista medicine rada morala putovati iz mjesta polaska
u mjesto sjedišta ordinacije doktora specijalista medicine rada jer u mjestu
polaska nema ugovorenog doktora specijalista medicine rada.

Članak 49.

Pod troškovima prijevoza iz članka 48. ovog Pravilnika podrazumijevaju se
troškovi prijevoza javnim prijevoznim sredstvima gradskog, međugradskog, odnosno
međunarodnog prometa po najnižoj cijeni i prema najkraćoj relaciji prema
službenom daljinomjeru javnog prijevoznika.
Iznimno od stavka 1. ovoga članka, osiguranoj osobi se zbog njezinog
zdravstvenog stanja, prema prethodnom odobrenju ovlaštenog doktora Zavoda, a na
prijedlog doktora specijalista medicine rada može odobriti korištenje skupljeg
javnog prijevoznog sredstva (spavaća kola u vlaku, zrakoplov).
Osigurana osoba kojoj je u skladu sa stavkom 2. ovog članka odobreno skuplje
prijevozno sredstvo ima pravo na naknadu troškova u visini cijene putne karte
odobrenog prijevoznog sredstva.

Članak 50.

Naknada troškova prijevoza pripada i za prijevoz posmrtnih ostataka osigurane
osobe koja je zdravstvenu zaštitu zbog ozljede na radu odnosno profesionalne
bolesti koristila u smislu odredbi članka 48. ovog Pravilnika.
Pravo na naknadu troškova prijevoza iz stavka 1. ovog članka pripada pravnoj ili
fizičkoj osobe koja je o svom trošku izvršila prijevoz i to u visini stvarnih
troškova tog prijevoza.

Članak 51.

Osigurana osoba koja hemodijalizu koristi kao kronični bubrežni bolesnik koja je
posljedica priznate ozljede na radu ili profesionalne bolesti, a ne ispunjava
uvjete za korištenje sanitetskog prijevoza propisane općim aktom ministra
nadležnog za zdravstvo iz članka 19. ovog Pravilnika ima u ime troškova
prijevoza pravo na novčanu naknadu u visini utvrđenoj u stavku 2., 3. i 4. ovog
članka.
Osigurana osoba koja zbog hemodijalize koristi prijevoz na području grada ili
mjesta prebivališta, odnosno boravka gdje postoji organizirani javni prijevoz,
ima pravo na paušalnu novčanu naknadu u visini dvostrukog iznosa najniže cijene
mjesečne pokazne karte.
Osigurana osoba koja hemodijalizu koristi na području grada ili mjesta
prebivališta, odnosno boravka gdje ne postoji organiziran javni prijevoz ima
pravo na paušalnu naknadu u visini dvostrukog iznosa najniže cijene mjesečne
pokazne karte najbližeg mjesta, odnosno grada u kojem postoji mogućnost
korištenja takve karte.
Osigurana osoba koja hemodijalizu koristi na području grada ili mjesta koje je
izvan mjesta njezinog prebivališta, odnosno boravka uz iznos novčane naknade
utvrđene u članku 49. stavku 1. ovog Pravilnika ima pravo i na paušalni novčani
iznos u visini najniže cijene jedne mjesečne pokazne karte u skladu sa stavkom
2. i 3. ovog članka ovisno o organiziranosti javnog prijevoza.

Članak 52.

Iznimno od članka 49. ovog Pravilnika, ako od mjesta polaska do mjesta
upućivanja ne prometuje javno prijevozno sredstvo, osiguranoj osobi u cijelosti
će se priznati na ime troškova prijevoza pravo na novčanu naknadu u visini
cijene javnog prijevoznog sredstva za relaciju na kojoj prometuje javno
prijevozno sredstvo, kao i iznos novčane naknade u visini od 20% cijene litre
eurosupera 95 oktana po prijeđenom kilometru za relaciju kojom ne prometuje
javno prijevozno sredstvo, a prema službenim podacima o udaljenosti između
mjesta polaska do najbližeg mjesta od kojeg prometuje javno prijevozno sredstvo.

Članak 53.

Osigurana osoba koju je kao hitan slučaj potrebno prevesti u ugovornu
zdravstvenu ustanovu ili ugovornu ordinaciju privatne prakse zbog bolesti ili
ozljede koja je posljedica ozljede na radu, odnosno profesionalne bolesti, a
koja je zbog nemogućnosti korištenja vozila hitne medicinske pomoći morala
koristiti prijevoz osobnim vozilom ili auto-taksi službu, ima pravo na naknadu
troškova prijevoza ako doktor u ugovornoj zdravstvenoj ustanovi, trgovačkom
društvu odnosno ugovornoj ordinaciji privatne prakse koji je pružio zdravstvenu
zaštitu potvrdi da je takav prijevoz bio nužan.
Naknada troškova prijevoza iz stavka 1. ovog članka priznaje se osiguranoj osobi
u visini cijene prijevoza auto-taksi službe, odnosno kada je prijevoz izvršen
osobnim vozilom u visini od 20% cijene litre eurosupera 95 oktana po prijeđenom
kilometru.

Članak 54.

Pravo na naknadu troškova prijevoza ima i jedna osoba koju je doktor
specijalista medicine rada odredio za pratioca osigurane osobe pod istim
uvjetima kao i osigurana osoba za čijeg je pratitelja određena.
Pravo na potrebu pratioca utvrđuje prema stavku 1. ovog članka doktor
specijalist medicine rada iz stavka 1. ovoga članka ovisno o zdravstvenom stanju
osigurane osobe.

Članak 55.

Osiguraniku ne pripada pravo na naknadu troškova prijevoza kada zbog korištenja
zdravstvene zaštite iz obveznog zdravstvenog osiguranja zaštite zdravlja na radu
putuje iz mjesta polaska u mjesto svog rada, ako mu za vrijeme trajanja
liječenja poslodavac isplaćuje naknadu za troškove putovanja od mjesta polaska
do mjesta rada i obratno.
Osigurana osoba nema pravo na naknadu troškova javnog prijevoza ako je prema
posebnim propisima oslobođena njihovog plaćanja (npr. priznato pravo na
besplatan prijevoz: učenika, osoba starijih od 65 godina i sl.).

***3. Način utvrđivanja osnovice za određivanje naknade plaće za vrijeme privremene
nesposobnosti za rad i utvrđivanja valorizacije (povećanja)osnovice za naknadu
plaće***
*3.1. Osnovica za utvrđivanje naknade plaće za vrijeme privremene nesposobnosti
za rad*
Članak 56.

Osnovica za obračun naknade plaće za vrijeme privremene nesposobnosti za rad
utvrđuje se kao satna ili dnevna osnovica, ovisno o rasporedu radnog vremena
osiguranika – korisnika naknade.

Članak 57.

Osiguraniku koji obavlja gospodarsku djelatnost, odnosno samostalno u obliku
zanimanja obavlja profesionalnu djelatnost, naknada plaće pripada za radne dane
u tjednu, a obračunava se kao prosječna dnevna naknada.
Tjedan u smislu odredbe ovog članka ima 6 radnih dana.
Osiguraniku iz stavka 1. ovog članka naknada plaće pripada pod uvjetom da za
vrijeme bolovanja ne radi.

Članak 58.

Osnovicu za utvrđivanje naknade plaće čini prosječni iznos plaće koja je
osiguraniku isplaćena u posljednjih šest mjeseci prije mjeseca u kojem je
nastupio slučaj na osnovi kojeg se stječe pravo na naknadu plaće, ako posebnim
zakonom nije drukčije propisano.
Pod prosječnim iznosom plaće iz stavka 1. ovog članka podrazumijeva se iznos
dobiven na način da se zbroj isplaćenih plaća podijeli s brojem sati rada za
koje je isplaćena.
Iznimno od stavka 1. ovog članka ako osiguraniku nije isplaćena niti jedna
plaća, odnosno ako je isplaćena samo jedna plaća u propisanom šestomjesečnom
razdoblju, kao osnovica za naknadu plaće uzima se plaća isplaćena do dana
nastanka osiguranog slučaja na osnovi kojeg se stječe pravo na naknadu plaće,
odnosno plaća pripadajuća prema ugovoru o radu, drugom ugovoru ili pojedinačnom
aktu.
Ako je osiguranik u posljednjih 6 mjeseci bio zaposlen kod dva ili više
poslodavaca, osnovica za naknadu plaće određuje se od plaće koja je osiguraniku
isplaćena u svih 6 mjeseci.
Ako osiguranik radi istovremeno kod dva ili više poslodavaca, naknadu plaće
osiguraniku isplaćuje svaki poslodavac, s tim da se osnovica za naknadu određuje
u odnosu na razmjerni dio sati rada kod svakog poslodavca.
Pod isplaćenom plaćom iz stavka 1. ovog članka na osnovi koje se utvrđuje
osnovica za naknadu plaće podrazumijeva se redovna mjesečna plaća osiguranika
isplaćena u skladu s odredbama propisa o radu i drugih propisa o određivanju
plaće, te naknada plaće isplaćena za vrijeme odsutnosti s rada (godišnji odmor,
plaćeni dopust i bolovanje) koju isplaćuje pravna ili fizička osoba kod koje je
osiguranik zaposlen (plaća isplaćena u tekućem mjesecu za taj mjesec, odnosno u
tekućem mjesecu za prethodni mjesec).
Iznimno od stavka 6. ovog članka za radnike upućene na rad u inozemstvo pod
isplaćenom plaćom smatra se osnovica za obračun obveznih doprinosa umanjena za
doprinos iz osnovice, porez i prirez.

Članak 59.

Osnovica za naknadu plaće utvrđena prema članku 58. i 60. ovog Pravilnika,
konačna je i ne može se mijenjati.
Iznimno od stavka 1. ovog članka, kada je osnovica za naknadu utvrđena na osnovi
pogrješnih ili nepotpunih podataka osiguranik – korisnik naknade plaće ima pravo
tražiti ponovno utvrđivanje osnovice za naknadu plaće i pripadajući iznos
naknade plaće od tako utvrđene osnovice za naknadu plaće.

Članak 60.

Osiguraniku iz članka 8. stavka 1. točke 3., 4., 6. i 7. Zakona za utvrđivanje
osnovice za naknadu plaće uzima se mjesečna osnovica osiguranja tog osiguranika
za obračun i uplatu doprinosa za obvezno zdravstveno osiguranje, koje se provodi
u skladu s Zakonom o obveznom zdravstvenom osiguranju, za posljednjih šest
mjeseci prije mjeseca u kojem je nastupio slučaj na osnovi kojeg se stječe pravo
na naknadu plaće, umanjena za doprinos za mirovinsko osiguranje, porez i prirez.
Ako osiguranik iz stavka 1. ovog članka nije bio zdravstveno osiguran po istoj
osnovici šest mjeseci, kao plaća za utvrđivanje osnovice za naknadu uzima se
prosječna osnovica osiguranja na koju je bio prijavljen u posljednjih šest
mjeseci prije stjecanja prava na naknadu plaće.
Ako osiguranik iz stavka 1. ovog članka nije bio zdravstveno osiguran najmanje
dva mjeseca prema osnovici osiguranja iz stavka 2. ovog članka, kao osnovica za
naknadu uzima se najniža osnovica osiguranja koja služi za obračunavanje i
plaćanje doprinosa za obvezno zdravstveno osiguranje važeće za mjesec koji
prethodi mjesecu u kojem je nastupio osigurani slučaj umanjene za doprinose iz
osnovice, porez i prirez.
Iznimno, kada se osnovica za naknadu utvrđuje na osnovi više osnovice osiguranja
izabrane odlukom osiguranika, tako izabrana osnovica osiguranja čini osnovicu za
naknadu plaće u skladu sa stavkom 1. ovoga članka, ako je osiguranik na osnovi
te osnovice bio zdravstveno osiguran najmanje šest mjeseci prije mjeseca u kojem
je nastupio slučaj na osnovi kojeg se stječe pravo na naknadu plaće.

Članak 61.

Pod prosječnom osnovicom osiguranja iz članka 60. stavka 2. ovog Pravilnika
podrazumijeva se osnovica dobivena na način da se zbroj osnovica osiguranja
važećih u šestomjesečnom razdoblju podijeli sa zbrojem radnih dana za koje su te
osnovice propisane.

Članak 62.

Osnovica za naknadu plaće utvrđena prema odredbama ovog Pravilnika služi za
obračun naknade plaće za sve vrijeme trajanja neprekidnog bolovanja zbog istog
uzroka bolovanja (ozljede na radu ili profesionalne bolesti).

Članak 63.

Podaci o isplaćenim plaćama, odnosno osnovicama osiguranja, koje služe za
utvrđivanje osnovice za naknadu plaće, iskazuju se za osiguranike radnike na
tiskanici – Potvrda o plaći, a za osiguranike iz članka 8. stavka 1. točke 3.,
4., 6. i 7. na tiskanici – Potvrda o osnovicama osiguranja koje su sastavni dio
ovog Pravilnika.
Podatke u tiskanice iz stavka 1. ovog članka unosi i dostavlja nadležnoj službi
Zavoda:
– u tiskanicu – Potvrda o plaći, ovlaštena osoba poslodavca (pravna, odnosno
fizička osoba)
– u tiskanicu – Potvrda o osnovicama osiguranja ovlaštena osoba Zavoda.

*3.2. Način valorizacije (povećanja) osnovice za naknadu plaće*
Članak 64.

Osiguraniku kojem se naknada plaće obračunava i isplaćuje od iste osnovice za
naknadu neprekidno u trajanju propisanom člankom 45. stavkom 6. Zakona o
obveznom zdravstvenom osiguranju, osnovica za naknadu preračunat će se na
odgovarajući viši iznos i od tako povećane osnovice ponovno odrediti pripadajuća
naknada plaće ako je ispunjen uvjet za valorizaciju (povećanje) osnovice.
U slučaju iz stavka 1. ovog članka, osnovica za naknadu valorizirat će se
osiguraniku – korisniku naknade plaće za onoliko postotaka za koliko je porasla
prosječna plaća svih zaposlenih u Republici Hrvatskoj isplaćena u razdoblju
trajanja bolovanja korisnika naknade plaće, u odnosu na istovjetno utvrđenu
prosječnu plaću isplaćenu u prethodnom obračunskom razdoblju, a za mjesece tih
usporednih razdoblja.
Pod obračunskim razdobljem prema stavku 2. ovog članka smatra se razdoblje
neprekidnog bolovanja osiguranika – korisnika naknade plaće, odnosno razdoblje
za koje je utvrđena osnovica za naknadu plaće prema članku 58. i 60. ovog
Pravilnika, usporedbom kojih se utvrđuje postotak za valorizaciju osnovice za
naknadu plaće (valorizacijski koeficijent).

Članak 65.

Ako povećanje naknade plaće nije izvršeno prema članku 64. ovog Pravilnika, jer
je porast plaća bio niži od člankom 45. stavkom 6. Zakona o obveznom
zdravstvenom osiguranju propisanog postotka, povećanje naknade plaće prema
navedenom članku izvršit će se nakon ispunjenja uvjeta za valorizaciju, a nakon
proteka svakog idućeg mjeseca neprekidnog primanja naknade plaće od iste
osnovice za naknadu, sve dok taj uvjet za valorizaciju ne bude ispunjen.
Povećana naknada plaće prema članku 64. ovog Pravilnika i stavku 1. ovoga članka
pripada osiguraniku od prvog dana idućeg mjeseca nakon ispunjenja uvjeta za
povećanje naknade plaće.

Članak 66.

Povećanje naknade plaće prema članku 64. i 65. ovog Pravilnika izvršit će po
službenoj dužnosti Zavod na osnovi službenih podataka o kretanju prosjeka plaća
svih zaposlenih u Republici Hrvatskoj u odnosnim obračunskim *razdobljima.*

*3.3. Visina naknade plaće*

Članak 67.

Naknada plaće za vrijeme privremene nesposobnosti za rad zbog priznate ozljede
na radu i profesionalne bolesti pripada osiguraniku od prvog dana nesposobnosti
u visini 100% od osnovice za naknadu utvrđene u skladu s člankom 58. i 60. ovog
Pravilnika.

***4. Ostvarivanje prava na naknadu pogrebnih troškova***
Članak 68.

Pravo na naknadu za pogrebne troškove kada je smrt osigurane osobe iz članka 8.,
9. i 10. Zakona neposredna posljedica priznate ozljede na radu, odnosno
profesionalne bolesti pripada pravnoj ili fizičkoj osobi koja je snosila
troškove pokopa osigurane osobe.
Naknada za pogrebne troškove pripada u visini iznosa standardne opreme za
pogreb, te visini troškova prijevoza pogrebnika.
Pod standardnim troškom opreme za pogreb podrazumijeva se uobičajeni trošak
pogreba prema mjesnim prilikama u mjestu ukopa osigurane osobe, a prema
službenom cjeniku pravne ili fizičke osobe koja je u mjestu ukopa registrirana
za pogrebnu djelatnost.

III. OSTVARIVANJE PRAVA IZ OBVEZNOG ZDRAVSTVENOG OSIGURANJA ZA SLUČAJ OZLJEDE NA
RADU, ODNOSNO PROFESIONALNE BOLESTI

Članak 69.

Prava po priznatoj ozljedi na radu, odnosno profesionalnoj bolesti osnovom
rješenja, odnosno osnovom ovjerene prijave Zavoda kojom je osiguranoj osobi
priznata ozljeda na radu, odnosno profesionalna bolest, osigurana osoba
ostvaruje od dana nastanka te ozljede, odnosno bolesti.
Osigurana osoba Zavoda koja u času korištenja prava iz obveznog zdravstvenog
osiguranja zaštite zdravlja na radu nije ta prava mogla ostvariti osnovom
rješenja, odnosno ovjerene prijave iz stavka 1. ovog članka jer rješenje,
odnosno ovjerena prijava nije bila donijeta ili je postupak za njihovo donošenje
naknadno pokrenut u propisanom roku, može neostvarenu razliku prava iz obveznog
zdravstvenog osiguranja zaštite zdravlja na radu ostvariti nakon donošenja tog
rješenja, odnosno ovjere prijave.
Osigurana osoba Zavoda pripadajuću razliku prava u smislu stavka 2. ovog članka
ostvaruje osnovom zahtjeva podnijetog Zavodu u propisanom zastarnom roku
dospijeća pripadajućeg prava, računajući taj rok od dana primitka rješenja,
odnosno ovjere prijave iz stavka 1. ovog članka.

***1. Ostvarivanje zdravstvene zaštite***
Članak 70.

Osigurana osoba koja je zdravstvenu zaštitu za slučaj ozljede na radu i
profesionalne bolesti ostvarila mimo uvjeta i načina propisanih Zakonom, ovim
Pravilnikom i drugim općim aktima Zavoda na području Republike Hrvatske u
ugovornoj zdravstvenoj ustanovi, trgovačkom društvu ili kod ugovornog
zdravstvenog radnika privatne prakse, u inozemstvu, u zdravstvenoj ustanovi,
trgovačkom društvu ili kod zdravstvenog radnika privatne prakse u Republici
Hrvatskoj s kojima Zavod nije sklopio ugovor o provođenju zdravstvene zaštite za
slučaj ozljede na radu i profesionalne bolesti, koja je nabavila ortopedsko ili
drugo pomagalo kod neugovornog isporučitelja ili u inozemstvu, odnosno kupila
lijek koji nije utvrđen Osnovnom listom lijekova i Dopunskom listom lijekova
obvezna je u cijelosti snositi troškove pružene zdravstvene zaštite, ortopedskog
ili drugog pomagala, odnosno lijeka.
Iznimno od stavka 1. ovog članka, osigurana osoba kojoj je u zdravstvenoj
ustanovi, trgovačkom društvu ili kod zdravstvenog radnika privatne prakse, s
kojima Zavod nije sklopio ugovor o provođenju zdravstvene zaštite za slučaj
ozljede na radu i profesionalne bolesti, pružena zdravstvena zaštita u hitnom
slučaju iz članka 18. ovog Pravilnika ima pravo na osnovi podnijetog zahtjeva na
povrat plaćenih troškova za tu zdravstvenu zaštitu ako je ovlašteni doktor
Zavoda utvrdio da se radi o zdravstvenoj zaštiti pruženoj u hitnom slučaju te
odobrio povrat sredstava, ali najviše u visini vrijednosti zdravstvenog
standarda utvrđenog Zakonom, odnosno općim aktima Zavoda.

Članak 71.

Osigurana osoba kojoj je ugovorni subjekt Zavoda neopravdano:
– naplatio zdravstvenu uslugu
– odbio pružiti zdravstvenu zaštitu uvjetujući potonju prethodnom kupnjom
ugradbenih, odnosno potrošnih materijala ili lijekova s Osnovne liste lijekova,
odnosno po izboru osigurane osobe s Dopunske liste lijekova za koje osigurana
osoba ispunjava uvjete propisane općim aktima Zavoda
– neopravdano odbio propisati na recept lijek s Osnovne liste lijekova, odnosno
po izboru osigurane osobe s Dopunske liste lijekova za koji osigurana osoba
ispunjava uvjete propisane općim aktima Zavoda
– neopravdano naplatio u cijelosti ili djelomice odobreno ortopedsko ili drugo
pomagalo,
a koji su za osiguranu osobu bili medicinski indicirani, ima pravo na povrat tih
troškova ako se u postupku pri nadležnoj područnoj službi Zavoda pokrenutom na
njezin zahtjev, prema ocjeni ovlaštenog doktora Zavoda utvrdi da se radi o
korištenju zdravstvene zaštite na koju, u okviru prava na zdravstvenu zaštitu
zbog ozljede na radu ili profesionalne bolesti, osigurana osoba ima pravo u
skladu sa Zakonom i općim aktima Zavoda.
Osigurana osoba obvezna je uz zahtjev za povrat sredstava iz stavka 1. ovog
članka priložiti medicinsku dokumentaciju, te original osobnog računa za plaćenu
zdravstvenu uslugu, odnosno original računa za plaćeni lijek, ugradbeni ili
potrošni materijal, te ortopedsko ili drugo pomagalo koji glasi na ime osigurane
osobe.

***2. Ostvarivanje novčanih naknada**
2.1. Ostvarivanje prava na naknadu plaće odnosno novčanu naknadu za vrijeme
bolovanja*
Članak 72.

Naknadu plaće za vrijeme privremene nesposobnosti za rad osiguranik ostvaruje
kod pravne, odnosno fizičke osobe – poslodavca u skladu s odredbama članka 43.
ovog Pravilnika.

Članak 73.

O pravu na naknadu plaće odlučuje se, u pravilu, bez donošenja pisanog rješenja
na osnovi izvješća o bolovanju koje izdaje doktor specijalist medicine rada.

Članak 74.

Doktor specijalist medicine rada koji je utvrdio početak i prestanak bolovanja
osiguranika u skladu s odredbama članka 16. Zakona, drugih propisa, ovog
Pravilnika i drugih općih akata Zavoda, ispunjava i izdaje osiguraniku tiskanicu
– Izvješće o bolovanju.
Tiskanica iz stavka 1. ovog članka sastavni je dio ovog Pravilnika.
Kada doktor specijalist medicine rada iz stavka 1. ovog članka utvrdi da je
osiguraniku prestalo bolovanje, u izvješću o bolovanju upisuje datum prestanka
bolovanja i šifru završne dijagnoze.
Šifre početne i završne dijagnoze bolesti upisuju se u izvješće o bolovanju
prema međunarodnoj klasifikaciji bolesti, ozljeda i uzroka smrti.

Članak 75.

Izvješće o bolovanju izdaje se:
a) posljednjeg dana bolovanja ako je bolovanje prestalo prije posljednjeg dana u
mjesecu
b) posljednjeg dana u mjesecu ako bolovanje prelazi iz jednog mjeseca u drugi.
Za vrijeme trajanja bolovanja unutar rokova iz stavka 1. ovog članka, doktor
specijalist medicine obvezan je na zahtjev osiguranika, radi obračuna naknade
plaće izdati pisanu obavijest o trajanju bolovanja na tiskanici koja je sastavni
dio ovog Pravilnika.

Članak 76.

Osiguranik nema pravo na naknadu plaće u slučajevima iz članka 21. Zakona i to
od dana nastanka tih slučajeva do dana njihovog prestanka, odnosno prestanka
posljedica njima prouzročenim.
Činjenicu prestanka postojanja slučaja, odnosno njegove posljedice u smislu
stavka 1. ovog članka utvrđuje doktor specijalist medicine rada, liječničko
povjerenstvo Hrvatskog zavoda za medicinu rada, odnosno nadležna područna služba
Zavoda.
O nepriznavanju naknade plaće u smislu stavka 1. ovog članka, na zahtjev
osiguranika nadležna područna služba Zavoda izdaje pisano rješenje protiv kojeg
osiguranik ima pravo pokrenuti upravni spor.

*2.2. Ostvarivanje prava na naknadu troškova prijevoza*
Članak 77.

Naknada troškova prijevoza isplaćuje se na osnovi dokaza propisanih ovim
Pravilnikom, bez donošenja pisanog rješenja.
Na zahtjev osigurane osobe, koja nije zadovoljna izvršenom isplatom, prema
stavku 1. ovog članka izdaje se pisano rješenje protiv kojeg osigurana osoba ima
pravo pokrenuti upravni spor.

Članak 78.

Pravo na naknadu troškova prijevoza zbog korištenja zdravstvene zaštite
osigurana osoba ostvaruje na osnovi tiskanica putnog naloga za jednokratno ili
višekratno putovanje.
Iznimno od stavka 1. ovog članka, osigurana osoba kojoj je od strane ovlaštenog
doktora Zavoda odobreno skuplje javno prijevozno sredstvo, pravo na naknadu
troškova prijevoza ostvaruju na osnovi putnog naloga i putne karte.
Osiguranoj osobi iz stavka 2. ovog članka koja uz putni nalog ne priloži putnu
kartu odobrenog javnog prijevoznog sredstva isplatit će se iznos troškova
prijevoza prema cijeni najjeftinijeg prijevoznog sredstva i prema najkraćoj
relaciji.
Putni nalog predstavlja valjanu pravnu osnovu za isplatu troškova prijevoza samo
ako je pravilno ispunjen i sadrži sve tražene podatke, ako su ispunjeni uvjeti
iz članka 48. ovoga Pravilnika za ostvarivanje prava na naknadu troškova
prijevoza radi korištenja zdravstvene zaštite na osnovi izdane uputnice iz
članka 23. i 30. ovog Pravilnika, te ako je putni nalog realiziran u ugovornoj
zdravstvenoj ustanovi, ugovornom trgovačkom društvu odnosno ordinaciji ugovornog
doktora privatne prakse u koju je osigurana osoba upućena od strane doktora
specijaliste medicine rada.
Tiskanice putnog naloga iz stavka 1. ovog članka tiskane su uz ovaj Pravilnik i
čine njegov sastavni dio.

Članak 79.

Iznimno od odredbe članka 78. ovog Pravilnika, u slučajevima iz članka 53. ovog
Pravilnika osigurana osoba ima pravo na troškove prijevoza i bez posjedovanja
putnog naloga, osnovom odobrenja ovlaštenog doktora Zavoda s time da je obvezna
priložiti medicinsku dokumentaciju koja potvrđuje nužnost prijevoza u hitnim
slučajevima.

Članak 80.

Pravo na naknadu troškova prijevoza osigurana osoba iz članka 51. ovog
Pravilnika ostvaruje na osnovi potvrde ugovorne zdravstvene ustanove o broju
izvršenih hemodijaliza u prethodnom kalendarskom mjesecu.
Isplata naknade iz ovog članka dospijeva 30. u mjesecu za prethodni mjesec.

*2.3. Ostvarivanje naknade pogrebnih troškova*
Članak 81.

Pravna ili fizička osoba koja je izvršila pokop umrle osigurane osobe ostvaruje
pravo na naknadu pogrebnih troškova u visini propisanoj člankom 68. ovog
Pravilnika, na osnovi dokaza o smrti osiguranika (smrtni list), dokaza da je
smrt neposredna posljedica priznate ozljede na radu, odnosno profesionalne
bolesti što utvrđuje liječničko povjerenstvo Hrvatskog zavoda za medicinu rada i
dokaza o izvršenom pokopu osiguranika.

***3. Zaštita prava iz obveznog zdravstvenog osiguranja zaštite zdravlja na radu***
Članak 82.

Prava iz obveznog zdravstvenog osiguranja zaštite zdravlja na radu osigurana
osoba, u pravilu, ostvaruje pri nadležnoj područnoj službi, odnosno ispostavi
područne službe Zavoda prema mjestu prebivališta, odnosno boravka osigurane
osobe, ako Zakonom, ovim Pravilnikom ili drugim općim aktom Zavoda nije drukčije
propisano.
Područna služba, odnosno ispostava područne službe Zavoda obvezna je zaprimiti
svaki pisani zahtjev osigurane osobe za ostvarivanje prava iz obveznog
zdravstvenog osiguranja zaštite zdravlja na radu, te ga u slučaju nemogućnosti
rješavanja po službenoj dužnosti proslijediti nadležnoj područnoj službi,
odnosno ispostavi područne službe Zavoda iz stavka 1. ovog članka.

Članak 83.

Kada se isplata novčanih naknada obavlja na osnovi podnijetih dokaza, bez
donošenja pisanog rješenja, područna služba Zavoda obvezna je na zahtjev
osigurane osobe izdati pisano rješenje.

Članak 84.

Radi zaštite prava iz obveznog zdravstvenog osiguranja zaštite zdravlja na radu,
osiguranoj osobi osigurava se pravo na vođenje upravnog postupka pokrenutog na
njezin zahtjev.
O pravima iz stavka 1. ovog članka rješava nadležna područna služba Zavoda ako
nije drukčije propisano.
Protiv rješenja područne službe Zavoda nije dopuštena žalba, ali osigurana osoba
ima pravo pokrenuti upravni spor pred Upravnim sudom Republike Hrvatske.
Pokretanje upravnog spora iz stavka 3. ovog članka ne odgađa izvršenje rješenja.

Članak 85.

U postupku rješavanja o pravima iz obveznog zdravstvenog osiguranja zaštite
zdravlja na radu primjenjuju se odredbe Zakona o općem upravnom postupku ako
Zakonom nije drukčije propisano.

***4. Dospijeće prava i rokovi***
Članak 86.

Osiguraniku zaposlenom pri pravnoj, odnosno fizičkoj osobi – poslodavcu zahtjev
za isplatu naknade plaće dospijeva danom kojim dospijeva isplata plaće kod
poslodavca za odnosni mjesec.
Osiguraniku iz članka 8. stavka 1. točke 3., 4., 6. i 7. i članka 19. Zakona
zahtjev za isplatu naknade plaće dospijeva 15. dana u mjesecu za prethodni
mjesec.

Članak 87.

Zahtjev za isplatu novčane naknade dospijeva:
1. za troškove prijevoza – 30. dana od dana podnošenja zahtjeva osigurane osobe
2. za troškove pogreba – 30. dana od dana podnošenja zahtjeva pravne ili fizičke
osobe koja je izvršila pokop umrle osigurane osobe
3. za troškove nastale u svezi s ostvarivanjem pojedinih oblika zdravstvene
zaštite – 30. dana od dana podnošenja zahtjeva osigurane osobe.

Članak 88.

Zahtjev za ostvarivanje prava na novčane naknade zastarijeva nakon isteka roka
od tri godine od dana nastanka troška za osiguranu osobu, odnosno od dana
stjecanja prava iz obveznog zdravstvenog osiguranja zaštite zdravlja na radu
prema odredbama Zakona i ovog Pravilnika.

V. PRIJELAZNE I ZAVRŠNE ODREDBE

Članak 89.

Osigurane osobe koje su započele ostvarivati prava s osnova ozljede na radu,
odnosno profesionalne bolesti prema propisima koji su važili do dana stupanja na
snagu ovog Pravilnika nastavljaju koristiti ta prava prema odredbama ovog
Pravilnika.

Članak 90.

Prava s osnove ozljede na radu i profesionalne bolesti utvrđene u skladu s
Zakonom i ovim Pravilnikom ostvaruju i osigurane osobe kojima je ozljeda na
radu, odnosno profesionalna bolest priznata od strane Hrvatskog zavoda za
obvezno zdravstveno osiguranje, odnosno njegovog prednika bez obzira na godinu u
kojoj je priznata ozljeda na radu odnosno profesionalna bolest.

Članak 91.

Ovaj Pravilnik nakon pribavljene suglasnosti ministra nadležnog za zdravstvo
objavljuje se u »Narodnim novinama«, a stupa na snagu 1. siječnja 2008. godine.

Klasa: 502-01/07-01/6
Urbroj: 339-07-1
Zagreb, 22. studenoga 2007.

Predsjednica
Upravnog vijeća
Hrvatskog zavoda za zdravstveno
osiguranje zaštite
zdravlja na radu
**mr. Dubravka Jadro**, v. r.

POTVRDA O prijavI na obvezno zdravstveno
osiguranje za slučaj ozljede na radu i profesionalne bolest

[I.](dodatni/378718.pdf)
[II.](dodatni/378719.pdf)

[UPUTNICA](dodatni/378720.pdf)

[nalog
za sanitetski prijevoz](dodatni/378721.pdf) OSIGURANE OSOBE

[nalog
za sanitetski prijevoz](dodatni/378722.pdf) OSIGURANE OSOBE NA HEMODIJALIZU

[PUTNI NALOG](dodatni/378723.pdf)

[PUTNI NALOG](dodatni/378724.pdf)

[IZVJEŠĆE O BOLOVANJU](dodatni/378725.pdf)

[POTVRDA O PLAĆI](dodatni/378726.pdf)

[POTVRDA O OSNOVICAMA OSIGURANJA](dodatni/378727.pdf)

[OBAVIJEST IZABRANOM DOKTORU O UTVRĐENOJ
PRIVREMENOJ NESPOSOBNOSTI ZA RAD](dodatni/378728.pdf)

RECEPT
[Tiskanica 1](dodatni/378729.pdf)
[Tiskanica 2](dodatni/378730.pdf)

[potvrda o ortopedskim i drugim pomagalima](dodatni/378731.pdf)

[potvrda o očnim pomagalima](dodatni/378732.pdf)

[potvrda o tiflotehničkim i dodirnim pomagalima](dodatni/378733.pdf)

[potvrda o slušnim, surdotehničkim i govornim pomagalima](dodatni/378734.pdf)

[potvrda o popravku pomagala](dodatni/378735.pdf)

[potvrda o izradi ili popravku stomatološkog pomagala](dodatni/378736.pdf)

Pravilnik, NN 125/2007-3587
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)